

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Branimirova 4**

Broj: P-158/2023-52

Zagreb, 7. veljače 2025.

GK/IŠ

Na temelju članka 54. stavka 1. Zakona o državnom odvjetništvu (Narodne novine, broj 67/18 i 21/22), članka 42. stavka 1. i članka 76. stavka 1., u svezi članka 160. stavka 1. i članka 162. stavka 1. Zakona o državnim službenicima (Narodne novine, broj 155/23, 85/24) Glavni državni odvjetnik Republike Hrvatske, u upravnoj stvari prijma u državnu službu na neodređeno vrijeme u Državno odvjetništvo Republike Hrvatske, na radno mjesto zapisničar u državnom odvjetništvu, pokrenutoj po službenoj dužnosti, donosi

RJEŠENJE

o prijmu u državnu službu na neodređeno vrijeme

I. ANTONIJA HANČAR, stručna prvostupnica javne uprave, s više od tri godine radnog iskustva na odgovarajućim poslovima, bez položenog državnog ispita, prima se u državnu službu u Državno odvjetništvo Republike Hrvatske na radno mjesto zapisničar u državnom odvjetništvu.

II. Antonija Hančar prima se u državnu službu na neodređeno vrijeme, uz obvezni probni rad u trajanju od 3 mjeseca.

III. Po izvršnosti ovog rješenja donijet će se rješenje o rasporedu Antonije Hančar na radno mjesto, kojim će se utvrditi dan početka rada te druga prava i obveze iz državne službe.

IV. Antonija Hančar je dužna položiti državni ispit I. razine najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto.

O b r a z l o ž e n j e

Nakon pribavljenog odobrenja Ministarstva pravosuđa, uprave i digitalne transformacije, KLASA: 119-03/24-04/15, URBROJ: 514-08-03-04/03-24-38 od 28. kolovoza 2024. i KLASA: 119-03/24-04/15, URBROJ: 514-08-03-04/03-24-39 od 2. rujna 2024., Državno odvjetništvo Republike Hrvatske raspisalo je i objavilo u Narodnim novinama broj: 108/2024 od 18. rujna 2024., javni natječaj za prijam u državnu službu na radno mjesto zapisničar u državnom odvjetništvu – 2 izvršitelja/ice na neodređeno vrijeme, a javni natječaj je objavljen je i na web stranici Ministarstva pravosuđa, uprave i digitalne transformacije, web stranici Državnog odvjetništva Republike Hrvatske i web stranici Hrvatskog zavoda za zapošljavanje. Također, istovremeno s objavom javnog natječaja, na internetskoj stranici Državnog odvjetništva Republike Hrvatske objavljena je i obavijest o opisu poslova te podacima o plaći radnog mjesta.

Stručni uvjeti za radno mjesto zapisničar u državnom odvjetništvu su; razina 4.2 HKO-a upravne, ekonomske ili birotehničke struke ili gimnazija, najmanje 1 godina radnog iskustva na odgovarajućim poslovima., položen državni ispit, poznavanje rada na računalu i sposobnost prijepisa I.B kategorije.

Rok za podnošenje prijava zainteresiranih kandidata trajao je do 26. rujna 2024.

Odlukom Glavnog državnog odvjetnika Republike Hrvatske broj: P-158/2023-40 od 4. listopada 2024. imenovana je tročlana Komisija za provedbu javnog natječaja (u daljnjem tekstu: Komisija), koja je utvrdila listu kandidata prijavljenih na javni natječaj koji ispunjavaju formalne uvjete propisane istim, a čije su prijave pravodobne i potpune i nakon toga obavila testiranje i razgovor (intervju) s kandidatima, sve kako je bilo utvrđeno i objavljeno u javnom natječaju.

Komisija je utvrdila da je za navedeno radno mjesto pristiglo pet prijava od kojih su tri pravovremene i potpune, a kandidati ispunjavaju formalne uvjete iz javnog natječaja te su pozvani na testiranje putem obavijesti objavljene 17. listopada 2024. na internetskoj stranici Državnog odvjetništva Republike Hrvatske.

Testiranje kandidata provedeno je 25. listopada 2024. u prostorijama Državnog odvjetništva Republike Hrvatske, Gajeva 30a, Zagreb. Na testiranje su se odazvale dvije kandidatkinje.

Testiranje se sastojalo od pisane provjere znanja o organizaciji i načinu rada u državnom odvjetništvu, provjere znanja rada na računalu i provjere prijepisa. Na svakoj od navedenih provjera znanja, kandidat je mogao ostvariti maksimalno 10 bodova, a smatra se da je kandidat zadovoljio ako je na svakoj pisanoj provjeri dobio najmanje 5 bodova.

Nakon provedenog testiranja, Komisija je u razgovoru (intervjuu) s kandidatima utvrđivala znanje, sposobnosti i vještine, profesionalne ciljeve i motivaciju kandidata za rad u državnoj službi, te rezultate ostvarene u njihovom dosadašnjem radu. Maksimalan broj bodova koji je kandidat mogao ostvariti na razgovoru je 10, a smatra se da je kandidat zadovoljio na razgovoru ako je dobio najmanje 5 bodova.

Nakon provedenog intervjua s kandidatima, Komisija je utvrdila rang-listu kandidata prema broju bodova ostvarenih na testiranju i intervjuu te je po provedenom postupku podnijela izvješće Glavnom državnom odvjetniku Republike Hrvatske. Uvažavajući rang-listu kandidata koja je sačinjena prema ukupnom broju bodova ostvarenih na testiranju i intervjuu, vrsti stručne spreme koja je tražena te stečenom radnom iskustvu, odlučeno je da se na rad u Državno odvjetništvo Republike Hrvatske na neodređeno vrijeme, na radno mjesto zapisničara u državnom odvjetništvu, primi Antonija Hančar, kao kandidatkinja koja je ostvarila najveći broj bodova na provedenom testiranju.

U provedenom postupku je utvrđeno da Antonija Hančar ima odgovarajući stupanj obrazovanja, radno iskustvo na odgovarajućim poslovima u potrebnom trajanju, a na razgovoru je pokazala znanje, sposobnost i motiviranost za rad, slijedom čega je odlučeno da je imenovana odgovarajući kandidat za radno mjesto zapisničara u državnom odvjetništvu u Državnom odvjetništvu Republike Hrvatske.

Antonija Hančar je dostavila uvjerenje o zdravstvenoj sposobnosti za obavljanje poslova radnog mjesta zapisničara u državnom odvjetništvu, uvjerenje o nekažnjavanju i izvornike isprava o ispunjavanju formalnih uvjeta iz javnog natječaja, čije preslike je dostavila uz svoju prijavu na javni natječaj. Također je po službenoj dužnosti izvršena provjera i utvrđeno da za imenovanu ne postoje zapreke za prijam u državnu službu iz članka 54. Zakona o državnim službenicima.

Konačno, sukladno članku 122. stavku 3. Zakona o državnom odvjetništvu, za Antoniju Hančar je od Sigurnosno-obavještajne agencije zatraženo provođenje temeljne sigurnosne provjere, a prije donošenja rješenja o prijmu izvršen je uvid u zaprimljeno izvješće o provedenoj temeljnoj sigurnosnoj provjeri.

Slijedom svega navedenog, utvrđeno je da ne postoje zapreke za prijam Antonije Hančar u državnu službu u Državno odvjetništvo Republike Hrvatske na neodređeno vrijeme, na radno mjesto zapisničara u državnom odvjetništvu.

Probni rad u trajanju od tri mjeseca utvrđen je na temelju članka 78. stavka 1. Zakona o državnim službenicima.

Nakon izvršnosti ovog rješenja donijet će se rješenje o rasporedu Antonije Hančar na radno mjesto, a kojim će se utvrditi dan početka rada, kao i prava i obveze izabrane kandidatkinje.

Antonija Hančar nije položila državni ispit te ga je dužna položiti najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto, sukladno odredbi članka 99. stavka 1. Zakona o državnim službenicima.

Sukladno članku 76. stavku 2. Zakona o državnim službenicima ovo rješenje se dostavlja javnom objavom na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije, a dostava svim kandidatima se smatra obavljenom istekom osmoga dana od dana objave na web stranici Ministarstva pravosuđa, uprave i digitalne transformacije.

Slijedom svega navedenog, riješeno je kao u izreci.

GLAVNI DRŽAVNI ODVJETNIK

REPUBLIKE HRVATSKE

Ivan Turudić, univ. spec. crim.

Uputa o pravnom lijeku:

Protiv ovog rješenja kandidat koji je pristupio testiranju može izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Državnog odvjetništva Republike Hrvatske, Branimirova 4, Zagreb, neposredno ili putem pošte u 2 istovjetna primjerka, a o žalbi odlučuje Odbor za državnu službu.

Dostaviti:

1. Kandidati u postupku (putem javne objave na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije)
2. Ministarstvo pravosuđa, uprave i digitalne transformacije (elektroničkim putem, u PDF formatu, radi javne objave rješenja na web stranici)
3. Služba za financijsko planiranje, računovodstvene poslove i nabavu
4. Osobni dosje
5. Spis